Soome pealinnas Helsingis jätkuval kergejõustiku EMil hoiab kätt pulsil Deivil Tserbi päevik.
Midagi ei ole teha: spordikuningas jalgpall on endiselt kuningannast kergejõustikust populaarsem. Neljapäeva hommikul räägiti Soome televisiooni spordistuudios esmalt pikalt ja laialt jalgpalli EMi esimese poolfinaalmängu võtmehetkedest.
Kui kõik oli peensusteni läbi nämmutatud, vahetati lõpuks plaati ning reporter teatas: ka meil, Soomes, toimub EM - kergejõustiku EM. No comments.
***
Helsingi olümpiastaadioni kurikuulus tagakurv, mille teravmeelsemad kergejõustikusõbrad hoobilt mõrvarikurviks ristisid, küttis EMi avapäeval kired lõkkele. Nimelt diskvalifitseeriti koguni seitse jooksjat, nende hulgas ka veerandmailer Maris Mägi (pildil).
Reeglina sai saatuslikuks just see paljukirutud kurv. Võistluste korraldajad tõttasid selgitama, et staadion vastab kõigile nõuetele. Samas soovitati vältida rajajoone vahetus läheduses jooksmist, sest jalg võib tavapärasest kergemalt joonele sattuda.
Eesti parim tõkkejooksja Rasmus Mägi märkis juba võistluseelsel päeval, et esmatutvus mõrvarikurviga pani mitmed sportlased ahastama.